**Informatīvais ziņojums**

**par Eiropas Savienības Tieslietu un iekšlietu ministru padomes**

**2017. gada 18. maija sanāksmē iekļautajiem jautājumiem**

 **I. Eiropas Savienības Tieslietu un iekšlietu ministru padomes sanāksmes darba kārtība**

2017. gada 18. maijā Briselē, Beļģijā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) sanāksme. Sanāksmes darba kārtībā ir iekļauti divi jautājumi:

* **Cīņa ar smago un organizēto noziedzību**

ES politikas cikli cīņai ar smago un organizēto noziedzību tiek veidoti ik pēc četriem gadiem, nosakot galvenās prioritātes, kuras balstās Eiropola veiktajā ES smagās un organizētās noziedzības draudu izvērtējumā un prezidentūras un Komisijas kopīgi izstrādātajā Politikas ieteikumu dokumentā.

Pašreizējais ES politikas cikls noslēgsies šā gada beigās, līdz ar to nepieciešams noteikt prioritātes cīņai ar smago un organizēto noziedzību turpmākajiem četriem gadiem, tas ir, 2018.- 2021. gadam.

Padomes secinājumu projektā ir noteiktas astoņas specifiskas prioritātes (kibernoziegumi, narkotiku apkarošana, migrantu kontrabanda, organizētā noziedzība pret īpašumu, cilvēktirdzniecība, akcīzes krāpšana un “pazudušā tirgotāja” krāpnieciskās darbības, šaujamieroči un vides noziegumi), kā arī divas horizontālās prioritātes (noziedzīgi iegūti līdzekļi, to legalizācija un atgūšana, kā arī dokumentu krāpniecība).

Padomes sanāksmē plānots apstiprināt Padomes secinājumus, kas noteiks turpmākās prioritātes cīņai ar smago un organizēto noziedzību.

Dalībai sanāksmē ir sagatavota nacionālā pozīcija.

* **Efektīva atbildības un solidaritātes principu piemērošana**

2016. gada maijā un jūlijā Eiropas Komisija nāca klajā ar divām tiesību aktu pakotnēm Kopējās Eiropas patvēruma sistēmas reformas īstenošanai, tostarp ar priekšlikumu Dublinas regulas grozījumiem, papildinot regulu ar nastas sadales jeb koriģējošo mehānismu, kas pie noteiktu kritēriju izpildes tiek īstenots automātiski.

Dalībvalstu diametrāli pretējo viedokļu rezultātā[[1]](#footnote-1) līdz pat šim brīdim nav izdevies panākt kompromisu, kas būtu pieņemams abām pusēm. Gan Slovākijas, gan Maltas prezidentūra līdz šim ir organizējušas neformālas diskusijas, kuru laikā mēģinājušas noskaidrot iespējamos kompromisus, formālas diskusijas atliekot.

Padomes sanāksmē ministri tiks informēti par pašreizējo situāciju saistībā ar atbildības un solidaritātes principu piemērošanu.

Jauna pozīcija netiks gatavota. Latvijas viedoklis atbilst līdz šim apstiprinātajām Latvijas pozīcijām migrācijas un patvēruma jomā.

**Latvijas viedoklis**:

*Latvija piekrīt, ka* ***solidaritāte un atbildība*** *ir ES migrācijas un patvēruma politiku* ***stūrakmens****, turklāt abi principi ir nesaraujami saistīti viens ar otru.*

*Latvija piekrīt nepieciešamībai veidot solidaritātes ietvaru un uzskata, ka šādam* ***ietvaram ir jābūt*** *pēc iespējas* ***elastīgākam, viegli pielāgojamam*** *konkrētajai situācijai, lai atbalsta pasākumi tieši atbilstu konkrētās dalībvalsts, kas saskārusies ar ārkārtas un neproporcionālu personu pieplūdumu, vajadzībām. Latvija vēl aizvien uzskata, ka solidaritātes pasākumi* ***nevar būt automātisks un matemātisks*** *vingrinājums un* ***dalība*** *tajos**var tikt īstenota tikai uz* ***brīvprātības*** *pamatiem.*

*Latvijas vērtējumā svarīgi ir nodrošināt* ***visaptverošu pieeju****, lai migrācijas plūsmas apturētu pirms ES robežas. Šajā kontekstā būtiski ir turpināt* ***stiprināt ārējo robežu pārvaldību****. Tāpat ir jāpieliek maksimālas pūles* ***efektīvas atgriešanas politikas īstenošanā****, tādējādi mazinot pull faktorus. Nozīmīga loma ir arī efektīvai* ***sadarbībai*** *ar galvenajām* ***migrantu izcelsmes un tranzīta valstīm*** *un* ***stratēģiskai komunikācijai*** *galvenajos migrantu tranzītpunktos, lai neradītu cilvēkos veltas cerības.*

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

15.05.2017. 7:22

488

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece

67219170

iveta.muceniece@iem.gov.lv

1. Daļa dalībvalstu atbalsta automātisku patvēruma meklētāju pārsūtīšanu uz citām dalībvalstīm pie noteiktu kritēriju izpildes. Savukārt daļa dalībvalstu neatbalsta automātisku un matemātisku aprēķinu un dalībvalstu obligāto pienākumu piedalīties patvēruma meklētāju pārvietošanā. [↑](#footnote-ref-1)